Zagreb, 25. siječnja 2017.

**PROGRAMSKO IZVJEŠĆE**

**Program educiranja gospodarstvenika:**

**„OLAKŠAVANJE TRGOVINE I TRANSPORTA 2016.“**

Program educiranja gospodarstvenika iz područja olakšavanja međunarodne trgovine i transporta u organizaciji CroatiaPRO Odbora, Nacionalnog odbora za pojednostavljenje pravila i običaja u upravi, trgovini i transportu. Nacionalni PRO odbor osnovan je s ciljem jačanja i promicanja međunarodne trgovine i transporta, olakšanja prijelaza roba i ljudi preko državnih granica radi brže integracije u europske tijekove. CroatiaPRO Odbor je mjesto susreta gospodarstvenika i predstavnika državne uprave, kako bi se brže i lakše riješili problemi vezani uz međunarodnu trgovinu i transport te razmijenile informacije.

**Uvod**

Republika Hrvatska nakon upostavljanja tržišnih mehanizama i usklađivanja našeg zakonodavstva s direktivama i ostalim normativnim aktima Europske unije ušla je u jedan dinamičnan proces čiji su glavni ciljevi uspostava civilnog društva, blagostanje stanovništva te pripadnost europskoj obitelji uz istovremenu političku stabilnost koju pored ostalog karakteriziraju dobri odnosi sa susjednim zemljama.

U tom kontekstu treba promatrati ulogu CroatiaPRO Odbora čija je djelatnost u prvom redu usmjerena na roblematiku olakšavanja trgovine i transporta sa ciljem unapređenja ekonomskih odnosa u regiji pa i na cijelom području EU. Bez obzira na sve izraženiju globalizaciju regionalna suradnja ne gubi na važnosti te je važna sastavnica međunarodnih odnosa.

Suradnja u ovoj regiji nema alternative a našim članstvom u EU RH može biti vodič za preostale zemlje iz okruženja primjerima dobre prakse i usvojenim znanjima. Hrvatski razvoj u znatnoj mjeri ovisi i o razmjeni informacija i znanja te transferu tehnologija i zato te procese treba stalno jačati i sadržajno obogaćivati. U tom kontekstu valja promatrati ulogu javnog i privatnog sektora koji kroz stalni dijalog trebaju usklađivati interese te promicati opće društvene ciljeve.

**O programu i kako je nastao:**

Nakon provedbe projekta „Olakšavanje trgovine i transporta u jugoistočnoj Europi - TTFSE“ koji je trajao tri godine ( 2001.-2004. ) te nakon višegodišnjeg praćenja stanja i problematike iz područja prijevoza i usluga u transportu te međunarodne trgovine i globalnih promjena, CroatiaPRO Odbor je došao do zaključka da u RH postoji potreba za stalnom edukacijom gospodarstvenika iz područja carinskih postupaka a kako bi se isti pripremili i bolje organizirali za lakše uključivanje u Europsku uniju, zajedničko tržište te globalnu konkurenciju.

Iz gore navedenih razloga CroatiaPRO Odbor je 2007. godine u suradnji sa Hrvatskom gospodarskom komorom, Carinskom upravom, predstavnicima drugih ministarstava i institucija te stručnjacima iz gospodarstva pripremio program edukacije iz područja cestovnog prijevoza i carinskih procedura te novih elektroničkih aplikacija bez kojih će biti nemoguće baviti se trgovinom i transportom nakon našeg ulaska u EU.

Program je započeo 2008. godine pod nazivom „Olakšavanje trgovine i transporta“ te neprekinut traje već devet godina. 2013. godine obuhvatio je najveći broj tema, predavača i županijskih komora a razlog za tako veliko povećanje broja seminara i veliki interes gospodarstvenika bio je ulazak RH u EU te veliki broj promjena koje su uslijedile nakon 1.7.2013. a direktno su bile vezane uz međunarodnu trgovinu i transport.

CroatiaPRO Odbor od svog osnutka u rujnu 1998. godine djeluje u HGK – Sektoru za promet i veze, koji ovaj program sada redovito uvrštava u svoj godišnji plan aktivnosti te ga i u potpunosti financira. Tijekom svih ovih godina, osim programa edukacije CroatiaPRO Odbor je redovito uključen i u rad mnogih međunarodnih organizacija koje se bave problematikom olakšavanja trgovine i transporta kao što su: WTO, WCO, EUROPRO odbor, UNECE, UNCTAD, UNCEFACT i dr. kroz sudjelovanje u radu radnih grupa, okruglih stolova, foruma i konferencija.

Nadam se da će Vas prikaz ove jedne od aktivnosti potaknuti da se aktivno uključite u rad CroatiaPRO Odbora. Uključivanje novih ljudi u te procese sigurno će poboljšati kompetentnost i učinkovitost CroatiaPRO Odbora.

**Ciljevi Programa**

Program edukacije u početku je imao za glavni cilj započeti redoviti i stalni niz organiziranih seminara i radionica sa temama aktualnim hrvatskom gospodarstvu a kako bi se isto pripremilo za ulazak RH u Europsku Uniju odnosno pravovremeno educirati gospodarstvenike i dio javne uprave iz područja uvoza/izvoza, cestovnog teretnog prijevoza, trgovine i otpremništva.

Drugi cilj programa bila je razmjena iskustava između samih gospodarstvenika, gospodarstvenika i predstavnika javne uprave te na taj način i podizanje njihovih znanja i vještina o međunarodnoj trgovini i transportu a kako bi bili konkurentniji kako na domaćem i regionalnom tako i na tržištu EU te globalno. Ovdje je vrlo važno napomenuti razvijanje svijesti o cijeloživotnom učenju, razmjeni iskustava, stjecanju novih znanja a pogotovo onih kako što brže doći do točnih i kvalitetnih informacija a sa svrhom povećanja konkurentnosti kroz inovacije, nove usluge i proizvode.

Treći cilj je promocija CroatiaPRO Odbora kao organizatora edukacije, upoznavanje sudionika sa globalizacijom te olakšavanjem trgovine i transporta uz istovremeno prikupljanje informacija o potrebama, problemima, prijedlozima i rješenjima hrvatskih gospodarstvenika a čije je interese CroatiaPRO Odbor kasnije zastupao pri međunarodnim tijelima i organizacijama. (EUROPRO, ICC, UNCEFACT, UNECE, WCO i dr.) kroz sudjelovanje u radnim grupama, na forumima, konferencijama i okruglim stolovima u koordinaciji sa MVEP, CURH-om i dr.

**Dosadašnji učinci programa**

Za CroatiaPRO Odbor ovakav vid edukacije je i glavni izvor informacija o potrebama hrvatskog gospodarstva kao i što se točno dešava u javnoj upravi a kako bi mogli naći kompromis koji bi u konačnici zadovoljio sve sudionike u procesu međunarodne trgovine i transporta. Na temelju dobivenih informacija izrađuju se planovi za buduće edukacije, utvrđuju novonastali problemi i predlažu rješenja.

Uz prijenos pozitivne poslovne prakse i znanja potrebnih za obavljanje prometne djelatnosti, na seminarima je također ukazivano na potrebu bolje organizacije poslovanja kroz praćenje troškova a čime se mogu ostvariti značajne uštede te ostvariti veći prihod i biti više konkurentan na tržištu. Svi ciljevi postavljeni u samom programu su ostvareni sa odličnim rezultatima.

Uz educiranje gospodarstva istovremeno se educiralo i djelatnike županijskih komora koji su bili nositelji aktivnosti organiziranja ovih seminara. Upoznavanje i zbližavanje sa glavnim subjektima u procesu međunarodne trgovine ( carina, inspekcije, policija i dr.) dovelo je do bržeg i lakšeg komuniciranja sa predstavnicima javne uprave koji su i sami počeli shvaćati da je sva problematika vezana uz olakšavanje trgovine i transporta zajednička i da su obostrane koristi puno veće nego kad te suradnje nema. Država ima bolji pregled robnih tokova i naplate davanja te osigurava veću sigurnost u kretanju roba i putnika dok tvrtke efikasnije koriste vrijeme potrebno za aktivnosti, manje su im garancije, manji su im troškovi poslovanja i zbog samog načina elektroničkog poslovanja mogućnosti za koruptivne radnje uvelike su smanjene.

Program je posljednjih 6 godina u potpunosti financiran sredstvima HGK – Sektor za promet i veze te je besplatan za sve sudionike a samu organizaciju seminara provodi CroatiaPRO Odbor, HGK - Sektor za promet i veze u suradnji sa CURH-om, Županijskim komorama i komorom Zagreb, Sektorima i Centrima HGK te tvrtkama.

Analiza popunjenih upitnika pokazala je vrlo velik interes za teme poput carinskih procedura, problematike cestovnog teretnog prijevoza, EU i zakonske regulative, pravnim pitanjima naplate potraživanja i PDV-a nakon ulaska u EU. Osim dobre edukacijske komponente seminari su se pokazali i dobrim mjestom za razmjenu iskustava te ukazivanje na zajedničke probleme i barijere s kojima se tvrtke svakodnevno susreću. Većina problema nastaje zbog postojeće zakonske regulative koja nije razvojna već predstavlja veliki ograničavajući faktor ka boljoj konkurentnosti npr. naplata cestarina, visok nivo korupcije, visoki troškovi registriranja vozila, RTV pretplata, nepostojanje politike cijena prijevoza i nemogućnosti određivanja cijena prijevoza zbog nelojalne konkurencije te dugotrajna naplata potraživanja za izvršenu uslugu. Zakonska regulativa uz svoju složenost i česte izmjene predstavlja veliku nesigurnost za investicije i planiranje aktivnosti malih i srednjih poduzetnika pogotovo nakon našeg ulaska na tržište EU. Veliki broj problema riješen je našim ulaskom u EU ( dozvole za cestovni prijevoz, cijene osiguranja su pale, uvođenje e-Carine smanjilo je korupciju i olakšalo poslovanje u međunarodnoj trgovini i transportu itd.) ali i donijelo novu problematiku kao što su konkurentnost na zajedničkom tržištu, liberalizaciju istog, prijelazna razdoblja EU zakona i sl.

Program je ukupno gledajući ostvario cilj svojeg postojanja a to je stalna edukacija koja iz godine u godinu uz stalne polaznike dobiva i nove. S obzirom da kod polaznika uvijek ima onih koji dobro poznaju problematiku kao i onih koji su tek počeli raditi tj. osnovali tvrtku, odlučeno je da seminari/radionice budu tako složeni da početnicima daju osnovne informacije a onima sa više znanja omoguće postavljanje konkretnih pitanja i davanja odgovor na ista. S obzirom da se radi o malim i srednjim poduzetnicima seminari/radionice traju između 3-4 sata i održavaju se u županijskim komorama kako bi poduzetnici izgubili što manje od svog radnog vremena a istovremeno saznali nove informacije, razmijenili iskustva i dobru praksu, ukazali na probleme i ponudili rješenja.

Same članice HGK, jednoglasno su pozdravile ovakav način edukacije kroz seminare i radionice jer dobivaju informacije neophodne za njihovo poslovanje a pogotovo za planiranje investicija, novih usluga i proizvoda. Seminari i radionice su kratki i sa najnovijim informacijama jedino ih je potrebno oplemeniti primjerima iz prakse. Koliko je sve ovo novo za gospodarstvenike toliko je novo i za javnu upravu te su zajedničke promjene u ponašanju svih sudionika nužnost.

Sa CURH-om je ostvarena odlična suradnja pa tako stalno razmjenjujemo informacije, organiziraju se sastanci kod uvođenja i izmjena zakonske regulative sa naglaskom na gospodarstvo. Ovo se vidi i kroz organizaciju ovog programa gdje su predavači ravnatelji i pomoćnici ravnatelja, voditelji odjela tj. najstručniji dio CURH-a.

**Statistika programa od 2008. do 2016.**

|  |  |  |  |
| --- | --- | --- | --- |
| **GODINA** | **BROJ SUDIONIKA** | **BROJ SEMINARA** | **BROJ ŽK** |
| **2008** | 170 | 12 | 5 |
| **2009** | 173 | 14 | 6 |
| **2010** | 224 | 16 | 8 |
| **2011** | 719 | 24 | 11 |
| **2012** | 1071 | 34 | 16 |
| **2013** | 3910 | 61 | 12 |
| **2014** | 697 | 22 | 9 |
| **2015** | 748 | 26 | 11 |
| **2016** | 1211 | 25 | 11 |
| **SVEUKUPNO** | 8923 | 234 |  |

**IZVJEŠĆE ZA 2016. GODINU**

**Program „Olakšavanje trgovine i transporta 2016.“**

Program pod nazivom „Olakšavanje trgovine i transporta„ traje već 9 godina te je i 2016. godine bio orijentiran isključivo na teme vezane uz carinu, zajedničko tržište EU, marketing proizvoda i usluga te logistiku. Kako je 2016. bila godina primjene Novog carinskog zakonika unije koji je stupio na snagu 1.5.2016.g., dogovoreno je sa Carinskom upravom RH da se za edukaciju kroz seminare odaberu one teme iz područja koja je potrebno detaljno objasniti jer se sa dosadašnjeg „papirnatog“ načina rada u potpunosti prešlo na elektronički. Sa CURH-om je dogovoreno održavanje 20 seminara pod zajedničkim nazivom „Primjena novih carinskih propisa Carinskog zakonika Unije od 1.5.2016.“ Ovi seminari podijeljeni su u dva dijela pod nazivom Carinski zakonik Unije 1 i 2 sa slijedećim sadržajem :

**Sadržaj (prvi dan – Carinski zakonik Unije ili skraćeno CZU1):**

* Provozni postupak
* Izvozni postupak
* Privremeni smještaj
* Posebna uporaba
* Smještaj robe
* Pojednostavnjeni carinski postupci

**Sadržaj (drugi dan – Carinski zakonik Unije ili skraćeno CZU2):**

* Nastanak carinskog duga
* Osiguranje robe  u carinskim postupcima
* Novosti u vezi uvozne carinske deklaracije
* Posebni postupci – prerada –
* Postupak unutarnje i postupak vanjske proizvodnje
* Vrijednost robe, podrijetlo robe
* Carinska tarifa

Za radionice je 2016. godine izabrana tema iz područja marketinga “**Uloga marketinga u stvaranju konkurentske prednosti poduzeća**” te je predviđeno održavanje 5 radionica.

**Ciljevi programa za 2016. godinu**

* Upoznati gospodarske subjekte koji se bave uvozom i izvozom roba s primjenom novog Carinskog zakonika Unije, objasniti koje su najvažnije novosti, koji je prijelazni period u smislu IT aplikacija te prijelazni period u smislu važenja odluka carinskih tijela te kako će se postupci odvijati u prijelaznom periodu.
* Nastaviti redoviti i stalni niz organiziranih seminara i radionica sa temama aktualnim hrvatskom gospodarstvu a kako bi hrvatski gospodarstvenici bili konkurentniji na zajedničkom tržištu EU a onda i globalno.
* Razmjena iskustava između samih gospodarstvenika, gospodarstvenika i predstavnika javne uprave te na taj način i podizanje njihove konkurentnosti kako na domaćem i regionalnom tako i na tržištu EU. Jedan od ciljeva je bio i da se djelatnici ŽK u kojima se održavaju seminari povežu sa predavačima i predstavnicima javne uprave iz njihovih županija koji su također bili nazočni na ovim seminarima jer se paralelno provodila i edukacija djelatnika javne uprave (carine). Ova razmjena iskustava gospodarstva i javne uprave je i jedan od glavnih ciljeva rada CroatiaPRO odbora jer se ljudi povezuju, razmjenjuju iskustva i kasnije lakše surađuju na rješavanju zajedničkih problema te pri izradi prijedloga novih zakona, postupaka, procedura i sl.

**Analiza održanog programa za 2016. godinu.**

Usvojenim planom rada Sektora za promet i veze, HGK, za 2016. odobrena su i osigurana sredstva za financiranje programa u iznosu od 175.000,00 kuna, (honorari, troškovi smještaja i prijevoza za predavače). Sveukupno je održano 20 seminara i 5 radionica sa 1211 polaznika te je utrošeno oko 165.000,00 kuna. To je u prosjeku 48,4 polaznika po seminaru/radionici. Izuzevši 2013. godinu ovo je najveći prosjek polaznika po seminaru od postojanja Programa „Olakšavanje trgovine i transporta“. Prosječan broj polaznika varira iz godine u godinu i obično je najveći onda kada na snagu stupaju novi zakoni što je i slučaj sa 2016. godinom kad je stupio na snagu Carinski zakonik Unije (1.5.2016.).

Nositelji organizacije seminara i radionica su Županijske gospodarske komore koje su bile zadužene za slanje poziva i izradu najava. CroatiaPRO Odbor je plan i raspored svih seminara redovito ažurirao na web stranicama HGK – Sektor za promet i veze u dijelu koji se zove Program „ Olakšavanje trgovine i transporta 2016.“ te je o istom slao i informacije svim županijskim komorama te Sektorima i Centrima HGK u cjelini.

Svi znamo da je pravovremena informacija neprocjenjiva a ako se u obzir uzme da su seminari bili besplatni možemo reći da su gospodarstvenici koji su bili nazočni na seminarima dobili edukaciju vrijednu 1.513.750,00 kuna ukoliko se uzme u obzir da je prosječna kotizacija za isti seminar na tržištu 1.250,00 kuna. Drugim rječima na uloženih jednu kunu za edukaciju gospodarstvenici su dobili 9,2 kune. Zaključno možemo reći da je HGK za 175.000,00 kuna gospodarstvenicima omogućila edukacije koja na tržištu (u organizacijama drugih tvrtki) iznosi 1.513.750,00 kuna. To znači da smo gospodarstvenicima RH uštedili navedeni iznos.

Praćenjem i analizom kroz sve ove godine na seminare uz povećanje redovnih sudionika počeli su se pojavljivati i novi pa se može zaključiti da se cilj programa oko cjeloživotnog učenja uspješno ostvaruje. Iz kontakakta sa polaznicima i preko upitnika ovakav oblik edukacije je za gospodarstvenike neprocjenjiv. Njihovo razmišljanje je da bi ih trebalo biti više, sa više primjera te da svakako treba nastaviti sa ovakvim oblikom edukacije koji im na vrijeme donosi informacije iz „prve ruke“ te im daje vremena da se prilagode i planiraju svoje aktivnosti. Ono što ističu, da je još važnije od same edukacije, je direktno sudjelovanje lokalnih djelatnika iz carine koji zajedno sa njima pohađaju seminare te se kroz međusobne razgovore bolje upoznaju, dijele iskustva, lakše se postavljaju pitanja i dobivaju odgovori. Za ŽK je ovo važno jer dolaze u direktan kontakt sa lokalnim predstavnicima CURH-a te lakše i brže dogovaraju sastanke, rješavaju probleme gospodarstvenika sa svojeg područja i sl. Ova sinergija gospodarstvenika i carinika pokazuje da svi mi griješimo i da se na tim greškama uči i postaje bolji ali samo kroz suradnju svih subjekata u međunarodnoj trgovini i transportu. Važno je naglasiti da je CURH u pravom smislu, tijekom svih godina, postao servis gospodarstva RH jer ima više sluha za njihove probleme koje kroz pravovremene razgovore sa njima rješava na obostranu korist.

Ovdje je vrlo važno napomenuti razvijanje svijesti o cijeloživotnom učenju, razmjeni iskustava, stjecanju novih znanja a pogotovo onih kako što brže doći do točnih i kvalitetnih informacija a sa svrhom povećanja konkurentnosti kroz inovacije, nove usluge i proizvode. Ovaj cilj je u potpunosti ostvaren također sa odličnim uspjehom.

Važna primjedba je da još uvijek veliki dio gospodarstvenika ne shvaća da se nalaze na tržištu EU, da moraju učiti i prilagođavati se novonastaloj situaciji, stvarati nove usluge i proizvode, više se koristiti uslugama HGK, agencija i drugih tijela koja im mogu pomoći pri apliciranju za različite fondove EU koji im stoje na raspolaganju i općenito pomoći pri njihovom poslovanju da budu konkurentniji i jači. Preduvjet za sve to je da o svojoj djelatnosti znaju mnogo, počevši sa poznavanjem zakonskih propisa i procedura, te da budu svjesni svojeg okruženja, da znaju koja je važnost tehnologije a posebno interneta i društvenih mreža te posjedovanja međunarodnih certifikata.

Za CroatiaPRO Odbor kao i za HGK, ovakav vid edukacije je i glavni izvor informacija o potrebama hrvatskog gospodarstva kao i što se točno dešava u javnoj upravi a kako bi mogli naći kompromis koji bi u konačnici zadovoljio sve sudionike u procesu međunarodne trgovine i transporta. Na temelju dobivenih informacija izrađuju se planovi za buduće edukacije, unapređuju uočeni nedostaci, utvrđuju novonastali problemi i predlažu rješenja.

Paralelno sa provedbom seminara sudionici su popunjavali i upitnik sa 18 pitanja te predlagali nove teme, ukazivali na postojeće probleme u radu te predlagali rješenja za poboljšanje i olakšavanje njihovog poslovanja.

Najčešći prijedlozi kod popunjenih upitnika bili su da treba više primjera te da treba obavezno nastaviti edukaciju i u slijedećim godinama.

**Statistika programa**

U periodu od siječnja do prosinca 2016. godine u organizaciji CroatiaPRO Odbora (Nacionalni odbor za pojednostavljenje pravila i običaja u upravi, trgovini i transportu) Komore Zagreb i Županijskih komora sveukupno je održano 20 seminara i 5 radionica u 11 hrvatskih gradova: Bjelovar, Čakovec, Varaždin, Osijek, Rijeka, Split, Zagreb, Slavonski Brod, Pula, Šibenik i Karlovac:

- 20 seminara i 5 radionica u 11 gradova

- 1211 polaznika

- 708 popunjenih upitnika

- 12 predavača

- Prosječna ocjena programa – 4,55

|  |  |  |  |
| --- | --- | --- | --- |
|  | **Broj polaznika** | **Broj seminara** | **Broj ŽK** |
| **SVEUKUPNO** | **1211** | **25** | **11** |

1. **Novi carinski zakonik unije ( CZU 1 i CZU 2 seminari ) – 20 seminara**

|  |  |  |  |  |  |  |
| --- | --- | --- | --- | --- | --- | --- |
| **ŽK** | **Datum** | **Broj polaznika** | **Žensko** | **Muško** | **Popunjeni upitnici** | **Prosječna ocjena****( 1-5 )** |
| ZAGREB | 22.3. | 102 | 58 | 44 | 79 | 4,6 |
| VARAŽDIN | 23.3. | 39 | 26 | 13 | 27 | 4,1 |
| ZAGREB | 24.3. | 82 | 46 | 36 | 57 | 4,6 |
| VARAŽDIN | 24.3. | 38 | 24 | 14 | 24 | 4,4 |
| OSIJEK | 31.3. | 85 | 46 | 39 | 60 | 4,6 |
| KARLOVAC | 31.3. | 25 | 15 | 10 | 16 | 4,6 |
| OSIJEK | 1.4. | 77 | 39 | 38 | 32 | 4,6 |
| KARLOVAC | 1.4. | 24 | 16 | 8 | 14 | 4,7 |
| RIJEKA | 7.4. | 47 | 25 | 22 | 37 | 4,6 |
| SLAVONSKI BROD | 7,4. | 41 | 21 | 20 | 39 | 4,5 |
| RIJEKA | 8.4. | 43 | 23 | 20 | 30 | 4,5 |
| SLAVONSKI BROD | 8.4. | 37 | 20 | 17 | 28 | 4,7 |
| PULA | 14.4. | 57 | 33 | 24 | 37 | 4,7 |
| SPLIT | 14.4. | 55 | 34 | 21 | 42 | 4,6 |
| PULA | 15.4. | 54 | 37 | 17 | 37 | 4,7 |
| SPLIT | 15.4. | 47 | 29 | 18 | 34 | 4,9 |
| ZAGREB | 15.4. | 74 | 42 | 32 | 52 | 4,6 |
| ZAGREB | 18.4. | 80 | 43 | 37 | 55 | 4,6 |
| ZAGREB | 26.4. | 118 | 68 | 50 | 92 | 4,4 |
| OSIJEK | 11.5. | 22 | 13 | 9 | 21 | 4,8 |
| **UKUPNO** |  | **1147** | **658** | **489** | **813** | **4,59** |

Prosječno polaznika po seminaru; 57

1. **Radionice „Uloga marketinga u stvaranju konkurentske prednosti poduzeća“**

**– 5 radionica**

Predavač: Tin Simonić, GEFCO d.o.o.

|  |  |  |  |
| --- | --- | --- | --- |
|  | **Broj polaznika** | **Broj radionica** | **Broj ŽK** |
| **SVEUKUPNO** | **64** | **5** | **5** |

|  |  |  |  |  |  |  |
| --- | --- | --- | --- | --- | --- | --- |
| **ŽK** | **Datum** | **Broj polaznika** | **Žensko** | **Muško** | **Popunjeni upitnici** | **Prosječna ocjena****( 1-5 )** |
| ČAKOVEC | 7.6. | 13 | 9 | 4 | 12 | 4,2 |
| SLAVONSKI BROD | 28.6. | 10 | 7 | 3 | 8 | 4,8 |
| SPLIT | 4.10.. | 14 | 9 | 5 | 9 | 4,34 |
| ŠIBENIK | 25.10. | 13 | 8 | 5 | 10 | 4,67 |
| BJELOVAR | 15.11. | 14 | 8 | 6 | 11 | 4,58 |
| **UKUPNO** |  | **64** | **41** | **23** | **50** | **4,52** |

Prosječno polaznika po seminaru; 13

**ZAKLJUČAK I PREPORUKE**

Zahvaljujemo se CURH-u na odličnoj suradnji a posebno g. Bosiljku Zlopaši, pomoćniku ravnatelja CURH-a na koordinaciji predavača. Suradnja sa CURH-om traje neprekinuto već 15 godina što je 2008. rezultiralo suradnjom pri organizaciji Programa „Olakšavanje trgovine i transporta„ koji se nastavio sve do danas a dogovoreno je da se nastavi i ubuduće sve dok za njim bude postojala potreba od strane gospodarstvenika.

Uz prijenos pozitivne poslovne prakse i znanja potrebnih za obavljanje prometne djelatnosti, na seminarima je također ukazivano na potrebu bolje organizacije poslovanja kroz praćenje troškova a čime se mogu ostvariti značajne uštede te ostvariti veći prihod i biti više konkurentan na tržištu. Svi ciljevi postavljeni u samom programu su ostvareni sa odličnim rezultatima.

Seminari su bili zamišljeni kao međusobna razmjena iskustava sudionika sa istovremenim predavanjima i objašnjenjima najnovijih postupaka pri upravljanju tvrtkama kao i novim carinskim procedurama te izmjenama zakona. Svrha svega je pravovremeno prenijeti znanje planiranja razvoja tvrtke i povećati konkurentnost našem gospodarstvu te ga upoznati sa trendovima koji se dešavaju oko nas i u svijetu a kako bi se na vrijeme stigli prilagoditi svim promjenama koje se dešavaju.

Seminari su imali posjećenost iznad svih očekivanja tako da je ove godine na njima bilo nazočno 1211 predstavnika iz gospodarstva i same carinske uprave. Analiza popunjenih upitnika pokazala je vrlo velik interes za teme poput carinskih procedura, logistike i marketinga, problematike cestovnog teretnog prijevoza, EU i zakonske regulative a najviše za seminarom o pravnim pitanjima naplate potraživanja i PDV nakon ulaska u EU. Osim dobre edukacijske komponente seminari su se pokazali i dobrim mjestom za razmjenu iskustava te ukazivanje na zajedničke probleme i barijere s kojima se tvrtke svakodnevno susreću.

Bez poznavanja suvremenih organizacijskih procesa rada te rada na računalu i engleskog jezika domaće tvrtke koje se bave međunarodnom trgovinom i transportom teško će opstati na zajedničkom tržištu EU gdje je konkurencija velika. Suvremena tehnologija, inovacije i novi proizvodi te usluge uz korištenje svih izvora informacija i cjeloživotno učenje su jedini način da domaće tvrtke budu konkurentne i uspješne na međunarodnom tržištu. Tu su na raspolaganju i mnogobrojni fondovi EU koji stoje na raspolaganju a mogu znatno pomoći pri gore navedenim aktivnostima u poslovanju.

Same članice izrazile su i želju za nastavkom organiziranja ovakvog vida edukacije kroz besplatne seminare/radionice u njihovim županijama. Zadovoljni su i novim načinom organiziranja seminara koji kratko traju (3-4 sata) ali bi voljeli da mogu postavljati više pitanja tj. da budu više kao radionice sa manjim brojem sudionika ali sa više praktičnih primjera.

U pripremi je nastavak programa za 2017. godinu koji bi zadovoljavao ove uvjete i više se orijentirao na zajedničku edukaciju djelatnika javne uprave i gospodarstvenika. Pripremljena je organizacija 24 seminara/radionica iz područja Carinskog zakonika Unije, sigurnosti i carinskih procedura i postupaka sa praktičnim primjerima te edukacija za sve tvrtke iz područja novih tehnologija i organizacije poslovanja te novog načina marketinga putem weba i društvenih mreža.

PREPORUKA ZA SUORGANIZATORE – Županijske komore

Posebnu pažnju posvetiti pravovremenom obavještavanju članica o lokacijama i terminima održavanja seminara. Sve prezentacije obvezno moraju biti otisnute da budu čitljive i podijeljene sudionicima prije održavanja seminara (preporuka je 2 slajda po stranici). Obvezno provjeriti temperaturu, osvjetljenje i ozvučenje u dvorani prije početka i to kontrolirati u pauzama za vrijeme održavanja seminara a kako bi se osigurala dobra vidljivost, čujnost i udobnost za sudionike iz zadnjih redova dvorane. Sa predavačima dogovoriti termine i trajanje pauza posebno ako nije osigurano osvježenje za sudionike. U tom slučaju preporučuje se manji broj kratkih ili jedna duga pauza.

PREPORUKE ZA PREDAVAČE

Svi slajdovi prezentacija moraju biti jasni i čitljivi te sa što manje tehničkih detalja izrađeni kao natuknice a kako bi se povećala interaktivnost sa sudionicima seminara. Obvezno odrediti pravila oko pitanja i odgovora te prezentacije potkrijepiti sa što više praktičnih primjera. Izbjegavati čitanje prezentacija.

Napisao:

Saša Subotić

Predsjednik CroatiaPRO Odbora